Kaapstad skryf miljarde af om inwoners te helpDie Stad Kaapstad bied miljarde rande se verligting aan inwoners. (Argieffoto:pixabay) Die Stad Kaap gaan R4,1 miljard in agterstallige munisipale skuld afskryf in ŉ poging om finansiële druk op inwoners, organisasies en ondernemings te help verlig. “Die stap word gedoen weens die voortgesette ernstige uitwerking van Covid-19 op lewens en inkomste en die ekonomie wat oor die afgelope jaar veel stadiger herstel het as wat verwag is. “Met ŉ verwagting styging in Covid-19-gevalle, tree die stad op om verdere lyding sover moontlik te verhoed,” sê Ian Neilson, burgemeesterskomiteelid vir finansies. Die proses om skuld aan kwalifiserende debiteure af te skryf, sal dadelik begin en geleidelik geskied. “Dit word moontlik gemaak deur die talle lojale inwoners en sakeondernemings wat in ŉ posisie is om te betaal en aanhou om dit te doen, en die stad dus in staat stel om verligting te bied aan sukkelende inwoners, sakeondernemings en organisasies.” Hy sê die stad is uiters dankbaar teenoor dié inwoners. Neilson sê die stad hoop om op dié manier ook ŉ betalingskultuur te vestig met die aansporings wat aangebied word, asook met die skuld wat afgeskryf word. Die verligting is benewens die R3,4 miljard wat reeds in die huidige boekjaar vir dienste en munisipale belasting toegewys is. Neilson sê die besluit kon net geneem word danksy die hoë betalingsverhouding vir belasting en dienste in Kaapstad wat ongeëwenaar in die res van die land is. “Dit help om die stad volhoubaar te hou en beteken ons is in ŉ posisie om kwalifiserende debiteure weens menslikheidsredes te help. “Dit word gehoop dat die aansporings en afskryf van skuld ŉ sterker betalingskultuur gaan vestig, terwyl dit terselfdertyd diegene wat ou skuld het, gaan help om snags makliker te slaap. Dit gaan die stad meer veerkragtig en volhoubaar in die toekoms maak.” Neilson sê sonder die munisipale inkomste sal die stad nie basiese en noodsaaklike dienste kan verrig nie.